บลจ.กรุงไทยเปิดกองทุนตราสารหนี้ KTFF104 ชูผลตอบแทน 1.50% เสนอขาย 6-12 ก.ค.59
บลจ.กรุงไทยขายตราสารหนี้ KTFF104 อายุ 6 เดือน เน้นลงทุนตราสารหนี้ต่างประเทศทั้ง 100% ชูผลตอบแทน 1.50%ต่อปี เหมาะสำหรับนักลงทุนที่ต้องการล็อคผลตอบแทนในช่วงที่ภาวะเศรษฐกิจมีความผันผวนจากปัจจัยต่างๆ และบุคคลธรรมดาไม่เสียภาษี เสนอขาย 6-12 ก.ค.59 
5 ก.ค. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) หรือ KTAM เปิดเผยว่า บริษัทเปิดจำหน่ายกองทุนเปิดกรุงไทยตราสารหนี้เอฟไอเอฟ 104 ( KTFF104 ) เสนอขาย วันที่ 6-12 กรกฎาคม 2559 อายุ 6 เดือน เน้นลงทุนตราสารหนี้ต่างประเทศทั้ง 100% ของมูลค่าทรัพย์สินสุทธิของกองทุน ซึ่งประกอบด้วย เงินฝากประจำ Bank of china (Macau) , China Construcytion Bank (Asia) Corp.Ltd , Agricultural Bank of CHINA , Union National Bank PJSC และ First Gulf Bank PJSC ผลตอบแทนประมาณ 1.50% ต่อปี เป็นกองทุนที่เหมาะสำหรับนักลงทุนที่ต้องการล็อคผลตอบแทนในช่วงที่ภาวะเศรษฐกิจมีความผันผวนจากปัจจัยต่างๆ และบุคคลธรรมดาไม่เสียภาษี
โดยอัตราผลตอบแทนของตราสารหนี้ในประเทศยังคงปรับตัวลดลงเกือบทุกช่วงอายุตามแรงซื้อต่อเนื่องของนักลงทุนทั้งในและต่างประเทศจากความคาดหวังว่าธนาคารกลางทั่วโลกน่าจะร่วมมือกันผ่อนคลายนโยบายการเงินเพิ่มเติมเพื่อรับมือความไม่แน่นอนจาก Brexit โดยในส่วนของนักลงทุนต่างชาติในสัปดาห์ที่ผ่านมาเป็นยอดซื้อสุทธิจำนวน 42,460 ล้านบาท
ทั้งนี้ ด้านอัตราผลตอบแทนของพันธบัตรรัฐบาลสหรัฐอเมริกาปรับตัวลดลงทุกช่วงอายุตามแรงซื้อต่อเนื่องจากสัปดาห์ก่อนตามกระแส Risk off จากความไม่แน่นอนของตลาดการเงินหลังการลงประชามติถอนตัวออกจาก EU ของ UK (Brexit) และจากการคาดการณ์ว่าธนาคารกลางทั่วโลกจะมีการผ่อนคลายเพิ่มเติมเพื่อรับมือกับความไม่แน่นอนจาก Brexit โดยสรุปอัตราผลตอบแทนของตราสารหนี้อายุคงเหลือ 2 ปี ปรับตัวลดลง 5 bps มาอยู่ที่ 0.59% ต่อปี อายุคงเหลือ 5 ปี ปรับตัวลดลง 9 bps. มาอยู่ที่ 0.99% ต่อปี และอายุคงเหลือ 10 ปี ปรับตัวลดลง 13 bps.มาอยู่ที่ 1.44% ต่อปี สำหรับปัจจัยที่ต้องติดตามในสัปดาห์นี้จะเป็นแนวโน้มการดำเนินนโยบายการเงินของธนาคารกลางทั่วโลกหลัง Brexit แนวโน้มเศรษฐกิจสหรัฐอเมริกา แนวโน้มเศรษฐกิจโลก แนวโน้มราคาน้ำมัน และสถานการณ์การเมืองระหว่างประเทศ